2017 m. Prancūzijos prezidento rinkimai
2017 m. Prancūzijos prezidento rinkimai (pranc. Élection présidentielle française de 2017) – vienuoliktieji eiliniai Prancūzijos prezidento rinkimai, kurie vyko 2017 m. balandžio 23 ir gegužės 7 d. Kadangi per pirmąjį rinkimų turą nė vienas kandidatas negavo daugumos, po dviejų savaičių buvo surengtas antrasis turas. Jame Emanuelis Makronas nugalėjo Marine Le Pen ir tapo jauniausiu Prancūzijos prezidentu istorijoje. Tuometinis šalies prezidentas Fransua Olandas dėl žemų reitingų nusprendė nekandidatuoti antrajai kadencijai. Pirmajame rinkimų ture E. Makronas surinko surinko 24% balsų, o M. Le Pen – 21%. Antrajame ture Makronas triuškinama pergale įveikė varžovę, surinkęs 66% balsų; Le Pen gavo 34% balsų. Prezidento rinkimai buvo surengti prieš pat birželio 11 ir 18 d. vykusius parlamento rinkimus.